A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az EMGA-ból fedezett kiadásokról Korai előrejelző rendszer 2012/10-12. szám /* COM/2013/0182 final */





TARTALOMJEGYZÉK 1........... Bevezetés. 3 2........... Az EMGA-hoz rendelt címzett bevételek. 3 3........... Az ideiglenes szerkezetátalakítási összegekből származó bevételek (cukorágazat) 4 4........... Az EMGA 2012. évi költségvetésének ideiglenes végrehajtására vonatkozó észrevételek. 4 5........... Az EMGA-hoz rendelt címzett bevételek felhasználása. 8 6........... Az ideiglenes szerkezetátalakítási összegekből származó bevételek felhasználása (cukorágazat) 9 7........... A cukoripar szerkezetátalakítási alapjának felhasználása. 9 8........... Következtetések. 9 1. melléklet: || Az EMGA-előirányzatok ideiglenes felhasználása 2012. október 15-ig 1. Bevezetés A mellékelt táblázat ismerteti az EMGA 2012. évi költségvetésének ideiglenes végrehajtására vonatkozó adatokat, amelyek alapján az érintett költségvetési összeg várhatóan 44 749,8 millió EUR-t tesz ki. Ez az összeg elsősorban a tagállamok által 2011. október 16. és 2012. október 15. között bejelentett, megosztott igazgatás alá tartozó EMGA-kiadásokat foglalja magában, beleértve az EMGA-számlák számviteli vizsgálata során kiigazított összegeket, valamint a havi visszatérítésekre vonatkozóan a költségvetési év során elrendelt felfüggesztések és csökkentések miatt visszatartott összegeket is. Tartalmazza továbbá a Bizottság által 2012. december 31-ig még közvetlenül kifizethető kiadások becsült összegét, amely körülbelül 31 millió EUR-t tesz ki. 2. Az EMGA-hoz rendelt címzett bevételek A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt rendelkezések értelmében a megfelelőségi vizsgálatok határozatai szerinti pénzügyi korrekciókból, a szabálytalanságokból és a tejilletékből származó bevételek az EMGA kiadásainak finanszírozására rendelt bevételeknek minősülnek. E szabályok értelmében a címzett bevételek a tagállamok részéről felmerült EMGA-kiadások fedezésére fordíthatók. Amennyiben e bevételek egy részét nem használják fel, a fennmaradó részt automatikusan átvezetik a következő költségvetési évre.[1] Amint az a korai előrejelző rendszerről szóló előző jelentésekben szerepel, az eredeti bizottsági becslések szerint a 2012-ben rendelkezésre álló címzett bevételek várható összege 1 010 millió EUR-t tett ki. Részleteiben: – a 2012. költségvetési évben várhatóan keletkező címzett bevételek összegét a Bizottság 805 millió EUR-ra becsülte. Ezen belül a megfelelőségi vizsgálatok nyomán végrehajtott korrekciókból és a szabálytalanságokból várhatóan befolyó bevételek becsült összege 600 millió, illetve 150 millió EUR, a tejilletékekből származó bevételeké pedig 55 millió EUR volt. – a címzett bevételeknek a 2011. költségvetési évről 2012-re átvezetni tervezett összegét a Bizottság 205 millió EUR-ra becsülte. A Bizottság a 2012. évi költségvetésben az eredetileg 1 010 millió EUR-ra becsült címzett bevételt két programra irányozta elő. Nevezetesen: – 310 millió EUR-t a gyümölcs- és zöldségágazatban működő termelői szervezetek működési alapjaira, és – 700 millió EUR-t az egységes támogatási rendszerre. E két programra vonatkozóan a költségvetési hatóság végül – a Bizottság javaslatával összhangban – 496 millió EUR összegű, illetve 30 472 millió EUR összegű előirányzatot fogadott el. A fenti elfogadott előirányzatok és a fenti címzett bevételek összege megegyezik a gyümölcs- és zöldségágazatban működő termelői szervezetek működési alapjai számára rendelkezésre álló 806 millió EUR, illetve az egységes támogatási rendszer rendelkezésére álló 31 172 millió EUR összegű előirányzat teljes becsült összegével. A 2012. évi költségvetés ideiglenes végrehajtását bemutató 1. mellékletben a gyümölcs- és zöldségágazatra és a termeléshez nem kötődő közvetlen támogatásokra vonatkozó költségvetési előirányzatok az e két ágazat tekintetében elfogadott előirányzatoknak felelnek meg; ezek összege 788 millió EUR-t, illetve 37 189 millió EUR-t tesz ki a fent említett címzett bevételek nélkül. Az ezen ágazatokhoz rendelt bevételek beszámítását követően a 2012. évi költségvetésben szereplő teljes tervezett előirányzat 1 098 millió EUR-t tesz ki a gyümölcs- és zöldségágazat esetében, és 37 889 millió EUR-t a termeléshez nem kötődő közvetlen támogatások tekintetében. 3. Az ideiglenes szerkezetátalakítási összegekből származó bevételek (cukorágazat) A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Három gazdasági év – 2006–2007, 2007–2008 és 2008–2009 – esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótáira vonatkozó összegek befizetésre kerültek az alapba. A 2012. évi költségvetés kidolgozásakor végzett eredeti számításokban az szerepelt, hogy a 2011. költségvetési évről várhatóan 832,2 millió EUR összeget vezetnek át 2012-re. 4. Az EMGA 2012. évi költségvetésének ideiglenes végrehajtására vonatkozó észrevételek Az 1. melléklet bemutatja a 2012. évi költségvetés ideiglenes végrehajtásának szintjét. Az alábbiakban rövid magyarázat található egyes olyan költségvetési jogcímcsoportokra vonatkozóan, amelyek a tényleges felmerült kiadások és a 2012. évi költségvetés vonatkozó előirányzatai között a legjelentősebb (nominális és relatív) eltérést mutatják. 4.1. Piaci intézkedések Az agrárpiaci intervenció céljára felhasznált előirányzatok összege 176,6 millió EUR-val volt magasabb az elfogadott költségvetési előirányzatok összegénél, ugyanakkor – ha az ezen alcímhez rendelt, 310 millió EUR összegű címzett bevételt is figyelembe vesszük – 133,4 millió EUR-val elmaradt a vonatkozó költségvetési előirányzatok (teljes) összegétől. Az eltérés az előirányzatoknak az ágazatok többségénél jelentkező kihasználatlanságából ered. 4.1.1. Az 1. mellékletben nem szereplő termékekre vonatkozó visszatérítések (–2,9 millió EUR) Ezen alcím esetében az előirányzatok kihasználatlansága a tejalapú összetevőt tartalmazó feldolgozott termékekre vonatkozó kiviteli engedélyek tekintetében teljesített, a költségvetésbe beállított összegekhez képest alacsonyabb tagállami kifizetésekre vezethető vissza. 4.1.2. Élelmiszerprogramok (+15,0 millió EUR) 2012-ben a tagállamok kifizették a rászoruló személyek élelmiszerrel történő ellátására vonatkozó előző évi tervhez kapcsolódó szállítási és igazgatási költségek tekintetében fennálló tartozásaikat. E kifizetések hozzáadódtak a tagállamok által a 2012. évi terv kapcsán teljesített kifizetésekhez, és ez vezetett a szóban forgó programhoz tartozó 2012. évi költségvetési előirányzatok fent jelzett túllépéséhez. 4.1.3. Olívaolaj (–13,2 millió EUR) Az e költségvetési jogcímcsoporthoz tartozó előirányzatok kihasználatlansága az olívaolaj magántárolásával kapcsolatos programokkal függ össze. A szóban forgó jogcímcsoportra vonatkozó 2012. évi költségvetés ugyanis a magántárolás keretében raktározott olívaolajnak az 1023/2011/EU bizottsági végrehajtási rendeletben előírt maximális mennyiségén alapult. A ténylegesen betárolt mennyiség azonban a vártnál lényegesen kisebb volt. Az ennek következtében felhasználatlanul maradt előirányzatok egy részét két kiegészítő olívaolaj-magántárolási program finanszírozására fordítják, amelyeket az olívaolaj piacán folyamatosan fennálló kedvezőtlen körülmények miatt kellett létrehozni. Az, hogy az előirányzatok egy része végül mégsem került felhasználásra, annak tudható be, hogy a kiegészítő programokhoz tartozó kifizetések teljesítése csupán 2012 végén kezdődött meg és 2013-ban is folytatódni fog. 4.1.4. Gyümölcs és zöldség (+283,2 millió EUR az elfogadott előirányzatokhoz képest) Ez a jelentős túllépés az ágazatban felmerülő kiadásoknak a 2012. évi költségvetésben szereplő elfogadott előirányzatokkal való összevetéséből ered, mely előirányzatok nem tartalmazzák a szóban forgó ágazathoz rendelt címzett bevételeket. Amennyiben azonban figyelembe vesszük az e területhez rendelt 310 millió EUR-s bevételt (lásd a melléklelt táblázat alján a „*”-gal jelölt lábjegyzetet), az összes rendelkezésre álló előirányzat összege 1 098 millió EUR-ra emelkedik, és ebben az esetben csekély mértékű, 26,8 millió EUR-s kihasználatlanság mutatkozik. Ez a kihasználatlanság az ágazati előirányzatokból finanszírozott programok eltérő végrehajtási szintjeinek nettó eredménye. Ami a termelői szervezetek működési alapjait és az iskolagyümölcs-programot illeti, a tagállami kiadások kisebbek voltak a költségvetésben tervezettnél. A termelői csoportok előzetes elismeréséhez kapcsolódó támogatásokra fordított tagállami kiadások ugyanakkor jelentősen meghaladták a 2012. évi költségvetésben e program céljaira rendelkezésre álló előirányzatokat. 4.1.5. Szőlészeti-borászati termékek (−36,9 millió EUR) Az előirányzatok kihasználatlansága azzal magyarázható, hogy egyes tagállamok a tervezettnél némileg kevesebbet költöttek nemzeti borágazati támogatási programjaikra (a költségvetésben megállapított felső határhoz viszonyítva) és az e jogcímcsoport keretében finanszírozott kivágási programra. 4.1.6. Egyéb növényi termékek/intézkedések (−26,3 millió EUR) Az ennél az alcímnél mutatkozó év végi kihasználatlanság elsősorban a POSEI-intézkedéseknek tudható be, a tagállamok ugyanis az év során ezekre helyezték át a hangsúlyt nemzeti terveikben. Így a piactámogatás helyett a 05 03 02. jogcímcsoportba tartozó megfelelő közvetlen támogatási rendszer keretében finanszírozott fellépések kerültek a középpontba. 4.1.7. Tej és tejtermékek (–24,1 millió EUR) E jogcímcsoport esetében az előirányzatok kihasználatlansága azzal magyarázható, hogy az iskolatej programra fordított tagállami kiadások összege elmaradt az elfogadott költségvetésben szereplő összegtől. 4.1.8. Marha- és borjúhús (−8,8 millió EUR) A hús- és az élőállat-kivitelhez kapcsolódó export-visszatérítések mértékének 2012. áprilisi csökkenése következtében kihasználatlanul maradtak az e jogcímcsoport számára előirányzott költségvetési források. 4.2. Közvetlen támogatások A közvetlen támogatások céljára felhasznált előirányzatok összege 369,1 millió EUR-val meghaladta az elfogadott költségvetési előirányzatok összegét, ugyanakkor – ha az ehhez az alcímhez rendelt, 700 millió EUR összegű címzett bevételt is figyelembe vesszük – 330,9 millió EUR-val elmaradt a vonatkozó költségvetési előirányzatok összegétől. Ez az eltérés főként a termeléshez nem kötődő közvetlen támogatásokhoz kapcsolódó előirányzatokból adódik. 4.2.1. Termeléshez nem kötődő közvetlen támogatások (+476,5 millió EUR az elfogadott előirányzatokhoz képest) Ez a jelentős túllépés a termeléshez nem kötődő közvetlen támogatásokkal összefüggésben felmerült kiadásoknak a 2012. évi költségvetésben szereplő elfogadott előirányzatokkal való összevetéséből ered, mely előirányzatok nem tartalmazzák a szóban forgó területhez rendelt címzett bevételeket. Amennyiben azonban figyelembe vesszük az e területhez rendelt 700 millió EUR-s bevételt (lásd a melléklelt táblázat alján a „*”-gal jelölt lábjegyzetet), az összes rendelkezésre álló előirányzat összege 37 889 millió EUR-ra emelkedik, és a túllépés helyett így 223,5 millió EUR-s kihasználatlanság mutatkozik. Az előirányzatok említett kihasználatlansága azzal magyarázható, hogy a tagállamoknál kevesebb kiadás merült fel elsősorban az egységes támogatási rendszer és a 73/2009/EK tanácsi rendelet 68. cikke szerinti, termeléshez nem kötődő különleges támogatási intézkedések tekintetében. Mindazonáltal meg kell jegyezni, hogy az egységes támogatási rendszer vonatkozásában 2012-ben rendelkezésre álló költségvetési előirányzatok 99,7%-át felhasználták. Az egységes területalapú támogatási rendszerre vonatkozó előirányzatok felhasználásának mértéke 99,2% volt, ami a szóban forgó rendszer esetében az eddigi legmagasabb végrehajtási arány. 4.2.2. Egyéb közvetlen támogatások (–107 millió EUR) Az előirányzatok említett kihasználatlansága elsősorban azzal magyarázható, hogy a tagállamoknál kevesebb kiadás merült fel a 73/2009/EK tanácsi rendelet 68. cikke szerinti, termeléshez kötődő különleges támogatási intézkedések, az állattenyésztési ágazatban nyújtott egyes támogatások, valamint a fehérjenövényekre vonatkozó támogatás tekintetében. 4.3. Mezőgazdasági kiadások pénzügyi ellenőrzése 4.3.1. A korábbi évek számláinak számviteli és megfelelőségi vizsgálata (+228,5 millió EUR a számviteli vizsgálat és +36,2 millió EUR a megfelelőségi vizsgálat esetében) A 2012. évi költségvetésben a számlák számviteli vizsgálatára vonatkozó költségvetési sorhoz tartozó elfogadott előirányzatok összege –200 millió EUR-t tett ki. Hangsúlyozni kell, hogy a Bizottság a 2012. évi költségvetési tervezetre vonatkozó 3. számú módosító indítványában e költségvetési sorra vonatkozóan összesen –69 millió EUR összegű korrekciót javasolt. Ahelyett, hogy negatív korrekciókat hajtott volna végre a 2012. évi számviteli vizsgálati eljárás keretében, a Bizottság inkább számlaelszámolási határozatokat fogadott el, amelyek alapján összesen nettó 28,5 millió EUR-t térített vissza a tagállamoknak (azaz pozitív korrekciót hajtott végre a javukra). Ez az összeg hozzáadódik a korábban említett –200 millió EUR-s összeghez, ezért ahhoz, hogy a 2012. év vonatkozásában megtörténhessen e költségvetési jogcím lezárása, a Bizottságnak körülbelül 228,5 millió EUR-t kitevő, pozitív előjelű költségvetési előirányzatokat kell találnia a költségvetés más jogcímeiben, és át kell csoportosítania azokat e jogcímbe. Ezen túlmenően a megfelelőségi vizsgálatokról hozott 2012. évi határozatai alapján a Bizottság körülbelül 36,2 millió EUR összegű pozitív korrekciót hajtott végre a tagállamok javára. Ezen összeget ugyancsak más költségvetési jogcímekhez tartozó, pozitív előjelű előirányzatok átcsoportosításával kell fedezni. 4.3.2. Egyéb kiadások (+38,3 millió EUR jogviták rendezésére) A 05 07 02 költségvetési jogcímcsoport a jogviták rendezésével kapcsolatos uniós költségek fedezésére szolgál. E jogcímcsoport tekintetében a 2012. évi költségvetés 0,8 millió EUR-t irányzott elő. 2012. március 29-én az Európai Unió Bírósága megsemmisítette a 2007/361/EK bizottsági határozatot. Ennek következtében a Bizottságnak vissza kellett térítenie az érintett tagállamok által az említett határozat alapján befizetett 39,1 millió EUR-s összeget. E kifizetés vezetett a 2012. évi költségvetésben szereplő vonatkozó előirányzatoknak a fent jelzett összeggel történő túllépéséhez. 4.4. Egyéb kiadások 4.4.1. Élelmiszer- és takarmánybiztonság, állategészségügy, állatjólét és növényegészségügy (–65,0 millió EUR) Az e költségvetési jogcímcsoportból finanszírozott programok a Bizottság által teljesítendő közvetlen kifizetéseket foglalnak magukban. Az előrejelzések szerint 2012. december 31-ig még 22,6 millió EUR összegű kifizetést kell teljesíteni. Ebben az évben a javuló állat-egészségügyi helyzet, valamint a kevesebb TSE-vizsgálatot előíró jogszabályi változások következtében az állatbetegségekre és felszámolásra irányuló programok esetében a szükségletek alatta maradtak a 2012. évi költségvetésben tervezett szükségleteknek. Ez a magyarázata annak, hogy a Bizottság a 2012. december 12-én elfogadott 6/2012. számú költségvetés-módosításban javaslatot tett az előirányzatok 65,4 millió EUR-val történő módosítására. 5. Az EMGA-hoz rendelt címzett bevételek felhasználása A mellékelt táblázatból kitűnik, hogy a 2012-ben végül ténylegesen rendelkezésre álló címzett bevétel teljes összege 1 341,1 millió EUR volt. Ez 331,1 millió EUR-val több, mint az eredetileg tervezett 1 010 millió EUR-s összeg. Ez a különbség részben annak tudható be, hogy a 2011-ről 2012-re átvitt címzett bevételek összege 441,5 millió EUR-t tett ki, vagyis a költségvetésben eredetileg előirányzott 205 millió EUR-nál 236,5 millió EUR-val magasabb volt. Hangsúlyozni kell, hogy a 2011-ről 2012-re átvitt címzett bevételek – a költségvetési rendelet 10. cikkével összhangban – a 2012. költségvetési év kiadásainak finanszírozása keretében teljes egészben felhasználásra kerültek. Ezen túlmenően a 2012-ben újonnan befolyt címzett bevételek összege 900,4 millió EUR-t tett ki, ehhez képest a költségvetésben előirányzott összeg 805 millió EUR volt. Ez főként azzal magyarázható, hogy egyes tagállamok a várakozásokkal ellentétben végül nem kérték, hogy a megfelelőségi vizsgálatok nyomán végrehajtott korrekciók összegét részletekben fizethessék vissza, így a kapcsolódó címzett bevételek gyorsabban befolytak, mint ahogy az a korrekciós összegek részletekben történő befizetése esetén történt volna. Az újonnan befolyt címzett bevételek azon részét, amely 2012-ben nem kerül felhasználásra, átviszik a 2013. költségvetési évre, és az utóbb említett év során felmerülő kiadások fedezésére fordítják őket. 6. Az ideiglenes szerkezetátalakítási összegekből származó bevételek felhasználása (cukorágazat) A jogszabályokkal összhangban 2009 novembere óta nem került sor újabb ideiglenes szerkezetátalakítási összegek beszedésére a tagállamoktól. Így a cukoripar szerkezetátalakítási alapja számára rendelkezésre álló összes címzett bevétel összege megegyezik a 2011. évi költségvetésből átvezetett összeggel, amely – az eredeti becslésektől eltérően – 856,8 millió EUR-t tesz ki. Ez az összeg meghaladja a 2012. évi költségvetéshez fűzött megjegyzésekben előirányzott 832,2 millió EUR-t, mivel a 2011 végén kifizetett támogatások összege a vártnál alacsonyabb volt. A 2013. évi 1. számú módosító indítványban a Bizottság jelezte, hogy számításai szerint a cukoripar szerkezetátalakítási alapjából a 2012. szeptember 30-i zárás idején 675 millió EUR-s egyenlegű címzett bevétel fog az EMGA rendelkezésére állni. A végrehajtásra vonatkozó előzetes tagállami számadatok alapján úgy tűnik, hogy az EMGA rendelkezésére álló címzett bevételek összege 755 millió EUR-t fog kitenni. 7. A cukoripar szerkezetátalakítási alapjának felhasználása Az alap végrehajtásának határnapjáig, azaz 2012. szeptember 30-ig a tagállamok a szerkezetátalakításra irányuló intézkedések támogatására, valamint a diverzifikációs, illetve cukorfinomítási támogatások céljára nettó 109,7 millió EUR összegű kifizetést teljesítettek. Kisebb kiigazításoktól eltekintve 2012. szeptember 30. után várhatóan már nem kerül sor újabb kifizetésekre az alap terhére. A cukoripar szerkezetátalakítási alapjának keretében 2012-ben teljesített kifizetések teljes összege kisebb a Bizottság által a 2012. évi költségvetésben előirányzottnál, aminek következtében a tervezettnél nagyobb összegű címzett bevétel maradt az alapban, ahogy arra a 6. pontban már rámutattunk. 8. Következtetések A 2012. évi EMGA-költségvetés ideiglenes végrehajtása az elfogadott költségvetési előirányzatokhoz képest 780,2 millió EUR-s túllépést eredményezett (a fentebb említett, az állat- és növény-egészségügyi intézkedések tekintetében a 6/2012. számú költségvetés-módosításban javasolt 65,4 millió EUR összegű előirányzat-csökkentés nélkül – lásd a 4.4.1. pontot), amelyet a rendelkezésre álló, 1 341,1 millió EUR összegű címzett bevételből kell fedezni. Több esetben szükség lesz még év végi kiigazításokra és az előirányzatok átcsoportosítására. E kiigazításokat és átcsoportosításokat, valamint a fent elmondottakat figyelembe véve a 2013. évi EMGA-költségvetésbe átvezetendő címzett bevételek összege 490 millió EUR-ra becsülhető. A cukoripar szerkezetátalakítási alapjához tartozó címzett bevételek rendelkezésre álló egyenlege további 755 millió EUR-val növeli az EMGA céljaira 2013-ra átvezetendő összeget. [1] Az átvitt címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (az Európai Közösségek általános költségvetésére alkalmazandó költségvetési rendeletről szóló 1605/2002/EK tanácsi rendelet 10. cikke).